“সবাই সন্তান নিয়ে ফিরছে…”, আক্ষেপ নিয়ে বাড়ি ফিরলেন সন্তানহারা মা

ওয়েব ডেস্ক: মেদিনীপুর মেডিক্যাল কলেজ এবং হাসপাতালের (Medinipur Medical College & Hospital) স্যালাইন-কাণ্ড (Saline Controversy) নিয়ে তোলপাড় হয়েছে গোটা রাজ্য। কিন্তু এই ঘটনার বলি হয়েছে যে সদ্যজাত শিশু, তাঁর মা বাড়ি ফিরলেন কোল খালি করে। ১৬ দিন হাসপাতালে কাটানোর পর বৃহস্পতিবার হাসপাতাল থেকে ছাড়া পেয়েছেন রেখা সাউ (Rekha Shaw)। স্বামী সন্তোষ সাউ এবং শাশুড়ি পুষ্প সাউয়ের সঙ্গে বাড়ি ফিরলেও তাঁর চোখে-মুখে অসুস্থতার ছাপ স্পষ্ট। হাসপাতাল থেকে বাড়ি ফেরার সময় কান্নাভেজা গলায় রেখা বলেন, ‘‘সবাই সন্তান নিয়ে যাচ্ছে। আর আমায় খালি হাতে ফিরতে হচ্ছে!’’

গত ৮ জানুয়ারি মেদিনীপুর মেডিক্যাল কলেজে ভর্তি হন রেখা। সিজারিয়ান অস্ত্রোপচারের মাধ্যমে তিনি পুত্রসন্তানের জন্ম দেন। কিন্তু জন্মের পর থেকেই অসুস্থ ছিল সদ্যোজাত। ভেন্টিলেশনে রেখে চিকিৎসা চালানো হচ্ছিল। তাও শেষরক্ষা হয়নি। ১৬ জানুয়ারি শিশুটির মৃত্যু হয়। ময়নাতদন্তের পর শিশুটির দেহ পরিবারের হাতে তুলে দেওয়া হলেও, রেখার শারীরিক অবস্থা স্বাভাবিক হয়নি।

আরও পড়ুন: ক্যানিং মহকুমা হাসপাতালে মিলছেনা জলাতঙ্ক রোগের ভ্যাকসিন! আতঙ্কে রোগীরা

বৃহস্পতিবার হাসপাতাল থেকে ছাড়া হলেও, তাঁর চোখেমুখে শারীরিক এবং মানসিক ক্লান্তি স্পষ্ট। রেখা জানান, “প্রসবযন্ত্রণা নিয়ে হাসপাতালে এসেছিলাম। সিজারিয়ানের পর সন্তান পেয়েছিলাম। কিন্তু আজ সন্তানহীন হয়ে বাড়ি ফিরছি।” তাঁর অভিযোগ, হাসপাতালের স্যালাইনের মান খারাপ হওয়ার কারণেই তিনি অসুস্থ হয়ে পড়েছিলেন। যার জেরে তাঁর সন্তানকেও হারাতে হয়েছে।

রেখার মতোই সেদিন আরও চার প্রসূতি অসুস্থ হয়ে পড়েন। মামনি, মাম্পি সিংহ, মিনারা বিবি এবং নাসরিন খাতুন— প্রত্যেকেরই সন্তান প্রসবের পর শারীরিক অবস্থার অবনতি ঘটে। স্যালাইন নেওয়ার পর তাঁদের প্রস্রাব বন্ধ হয়ে যায় এবং শরীরে নানা জটিলতা দেখা দেয়। মেদিনীপুর মেডিক্যাল কলেজের চিকিৎসকরা প্রথমে তাঁদের সেখানেই চিকিৎসা শুরু করলেও, পরিস্থিতি ক্রমশ জটিল হলে মাম্পি, মিনারা এবং নাসরিনকে কলকাতার এসএসকেএম হাসপাতালে স্থানান্তরিত করা হয়। এঁদের মধ্যে একজনের মৃত্যু হয়েছে। বাকি তিনজনের অবস্থা এখনও আশঙ্কাজনক।